โบฮีเมียนแรปโซดี (ภาพยนตร์)

| โบฮีเมียนแรปโซดี |
| --- | --- |

กำกับ: ไบรอัน ซิงเกอร์
บทภาพยนตร์: แอนโทนี แมคคาร์เทน
เนื้อเรื่อง:   แอนโทนี แมคคาร์เทน  ปีเตอร์ มอร์แกน 
อำนวยการสร้าง:   เกรแฮม คิง  จิม บีช 
นักแสดงนำ:   รามี แมลิก  ลูซี บอยน์ตัน  กวิลิม ลี  เบน ฮาร์ดี  โจเซฟ มาซเซลโล  ไอแดน กิลเลน  แอลเลน ลีช  ทอม ฮอลแลนเดอร์  ไมก์ ไมเออส์ 
กำกับภาพ: นิวตัน ทอมัส ซีเกล
ตัดต่อ: จอห์น อ็อตแมน
ดนตรีประกอบ: จอห์น อ็อตแมน
บริษัทผู้สร้าง:   20th Century Fox  New Regency  GK Films  Queen Films  
ผู้จัดจำหน่าย: 20th Century Fox
วันฉาย:   23 ตุลาคม ค.ศ. 2018 (2018-10-23) (SSE Arena)  24 ตุลาคม ค.ศ. 2018 (2018-10-24) (สหราชอาณาจักร)  2 พฤศจิกายน ค.ศ. 2018 (2018-11-02) (สหรัฐ) 
ความยาว: 134 นาที
ประเทศ:   สหราชอาณาจักร  สหรัฐ 
ทุนสร้าง: $50–55 ล้าน
ทำเงิน: $903.7 ล้าน
โบฮีเมียนแรปโซดี (อังกฤษ: Bohemian Rhapsody) เป็นภาพยนตร์ชีวประวัติในปี ค.ศ. 2018 โดยเป็นเรื่องราวของเฟรดดี เมอร์คูรี นักร้องนำวงร็อกอังกฤษนามว่า ควีน โดยดำเนินเรื่องชีวิตของเขาตั้งแต่เริ่มเข้าวงในปี 1970 จนถึงการแสดงในคอนเสิร์ตไลฟ์เอดในปี 1985 ที่สนามเดิมของสนามกีฬาเวมบลีย์ในลอนดอน ภาพยนตร์เป็นการร่วมทุนของบริษัทอังกฤษและอเมริกัน สร้างโดยทเวนตีท์เซนจูรีฟอกซ์, นิวรีเจนซี, จีเคฟิมส์ และควีนฟิมส์ โดยฟอกซ์ทำหน้าที่จัดจำหน่าย ภาพยนตร์กำกับโดยไบรอัน ซิงเงอร์ เขียนบทโดยแอนโทนี แม็กคาร์เทน และสร้างโดยเกรอัม คิง และผู้จัดการวงควีน จิม บีช นำแสดงโดยรามี แมลิก รับบทเป็นเมอร์คิวรี ร่วมด้วยลูซี บอยน์ตัน, กวิลิม ลี, เบน ฮาร์ดี, โจ แมซเซลโล, ไอแดน กิลเลน, ทอม ฮอลแลนเดอร์, อัลเลน ลีช และไมก์ ไมเยอส์ในบทสมทบ สมาชิกของวงควีน ไบรอัน เมย์และโรเจอร์ เทย์เลอร์ ทำหน้าที่ให้คำปรึกษา
มีการประกาศจะสร้าง โบฮีเมียนแรปโซดี ตั้งแต่ปี 2010 โดยจะให้ซาชา บารอน โคเฮนรับบทเมอร์คิวรี หลังจากนั้นเขาออกจากโครงการนี้ในปี 2013 เนื่องด้วยความคิดที่ต่างกับเหล่าผู้สร้าง จนได้พับโครงการนี้อีกหลายปี ก่อนที่แมลิกจะเข้ามารับบทนี้ในเดือนพฤศจิกายน 2016 ไบรอัน ซิงเงอร์เริ่มกำกับในเดือนกันยายน 2017 ที่ลอนดอน แต่ถูกไล่ออกในเดือนธันวาคม 2017 เนื่องจากมีความขัดแย้งกับนักแสดงและทีมงาน เดกซ์เตอร์ เฟลตเชอร์ซึ่งเริ่มกำกับภาพยนตร์นี้ตั้งแต่ช่วงแรกในขั้นตอนพัฒนาจึงได้รับการว่าจ้างให้มากำกับภาพยนตร์ให้ลุล่วงไป แต่เครดิตผู้กำกับภาพยนตร์ยังคงเป็นของซิงเงอร์ ตามคู่มือสมาคมผู้กำกับแห่งอเมริกา ส่วนเฟลตเชอร์ได้รับเครดิตในฐานะผู้อำนวยการสร้างและภาพยนตร์ถ่ายทำเสร็จในเดือนมกราคม 2018
ภาพยนตร์ออกฉายในสหราชอาณาจักรเมื่อวันที่ 24 ตุลาคม 2018 และในสหรัฐเมื่อวันที่ 2 พฤศจิกายน 2018 ได้รับเสียงวิจารณ์ทั้งบวกและลบ ได้รับเสียวิจารณ์ในการนำเสนอชีวิตของเมอร์คิวรีและเพศสภาพของเขา รวมถึงสมาชิกคนอื่นของวงก็ได้รับคำวิจารณ์ แต่การแสดงของแมลิกและการดำเนินเพลงได้รับคำชม ภาพยนตร์ยังมีเนื้อหาคลาดเคลื่อนจากความจริงหลายจุด ภาพยนตร์ประสบความสำเร็จบนตารางบ็อกซ์ออฟฟิศ ทำรายได้รวมทั่วโลก 869 ล้านเหรียญสหรัฐ โดยมีค่าผลิตราว 50 ล้านเหรียญสหรัฐ ถือเป็นภาพยนตร์ที่ทำรายได้ทั่วโลกมากที่สุดเป็นอันดับ 6 และสร้างสถิติบนตารางบ็อกซ์ออฟฟิศในฐานะภาพยนตร์ชีวประว้ติและภาพยนตร์แนวชีวิตมากที่สุดตลอดกาล
โบฮีเมียนแรปโซดี ได้รับหลายรางวัล ทั้ง 4 รางวัลใหญ่ในเวทีรางวัลออสการ์ครั้งที่ 91 ในสาขานักแสดงนำชายยอดเยี่ยม (แมลิก), สาขาลำดับภาพยอดเยี่ยม, สาขาลำดับเสียงยอดเยี่ยม และสาขาบันทึกเสียงยอดเยี่ยม ยังได้รับการเสนอชื่อเข้าชิงสาขาภาพยนตร์ยอดเยี่ยม ภาพยนตร์ได้รับรางวัลลูกโลกทองคำ สาขาภาพยนตร์ยอดเยี่ยมประเภทชีวิต จากงานมอบรางวัลลูกโลกทองคำครั้งที่ 76 และได้รับการเสนอชื่อเข้าชิงรางวัลสมาคมผู้อำนวยการสร้างแห่งสหรัฐ สาขาภาพยนตร์ยอดเยี่ยม และรางวัลบาฟตา สาขาภาพยนตร์อังกฤษยอดเยี่ยม ส่วนแมลิกได้รับรางวัลลูกโลกทองคำ รางวัลสมาคมนักแสดงภาพยนตร์และโทรทัศน์ และบาฟตา ในสาขานักแสดงนำชายยอดเยี่ยม